તાળીઓ વગાડવાથી કોરોના સંકટ સામે કોઇ મદદ નહીં મળે: રાહુલનો કટાક્ષ | નવગુજરાત સમય
તાળીઓ વગાડવાથી કોરોના સંકટ સામે કોઇ મદદ નહીં મળે: રાહુલનો કટાક્ષ
21-03-2020 05:29 PM
1 / 1 તાળીઓ વગાડવાથી કોરોના સંકટ સામે કોઇ મદદ નહીં મળે: રાહુલનો કટાક્ષ
આજે રોકડ મદદ, ટેક્સ બ્રેક અને દેવા માફી જેવા મોટા આર્થિક પેકેજની જરુર છે
કોરોના વાયરસ સામેની જંગમાં મદદ કરનારા તમામ લોકોને રવિવારે સાંજે પાંચ વાગ્યે પોત-પોતના ઘરોમાં જ રહીને તાળીઓથી સન્માન આપવાની પીએમ મોદીની દેશવાસીઓને અપીલ પર કોંગ્રેસ નેતા રાહુલ ગાંધીએ કટાક્ષ કરતી ટ્વીટ કરી છે. રાહુલે ટ્વીટમાં લખ્યુ હતું કે કોરોના વાયરસના ભરડામાં આવી ચૂકેલા લોકોને તાળીઓ વગાડવાથી મદદ નહીં મળે, સરકારે આર્થિક પેકેજની જાહેરાત કરવી જોઇએ.
પીએમ મોદીએ દેશવાસીઓને રવિવારે જનતા કર્ફ્યુના દિવસે સાંજે પાંચ વાગ્યે પોતાના ઘરમાં રહીને તાળી કે થાળી વગાડીને કોરોના વાયરસ સામે જંગમાં મદદ કરી રહેલા લોકોનું સન્માન કરવા અપીલ કરી હતી.
રાહુલે પીએમ મોદીની આ અપીલ પર કટાક્ષ કરતા ટ્વીટ કરી હતી. જેમાં તેમણે કહ્યુ હતું કે કોરોના વાયરસ દેશની નબળી આર્થિક વ્યવસ્થા પર મોટો પ્રહાર છે. નાના, મધ્યમ વેપારીઓ અને મજૂરી કરતા લોકો આનાથી વધારે પ્રભાવિત થશે. તાળી વગાડવાથી તેઓને મદદ નહીં મળે. આજે રોકડ મદદ, ટેક્સ બ્રેક અને દેવા માફી જેવા મોટા આર્થિક પેકેજની જરુર છે. સરકાર આ મુદ્દે તાત્કાલિક પગલા ઉઠાવે.
કોંગ્રેસ પૂર્વ અધ્યક્ષ આ પહેલા પણ મોદી સરકાર પર કોરોના વાયરસને ગંભીરતાથી ન લેવાનો આરોપ લગાવી ચૂક્યા છે.
આ સિવાય કોંગ્રેસ નેતા શશી થરુરે પણ ભારતમાં પૂરતા પ્રમાણમાં કોરોનાની તપાસ નહીં કરાઇ હોવાના આરોપ લગાવ્યા હતા. શુક્રવારે થરુરે ટ્વીટ કરી હતી કે ભારત રોજના 10,000 કોરોના ટેસ્ટ કરવાની ક્ષમતાનો માત્ર 10% જ ઉપયોગ કરી રહ્યુ છે. જે દેશોએ માત્ર આઇસોલેશન પર વિશ્વાસ કર્યો અને જે દેશોએ આક્રમક રીતે તેની વસ્તીનો કોરોના ટેસ્ટ કર્યો એ દેશોના પરિણામોમાં ઘણો તફાવત જોવા મળ્યો હતો. ભારતે વધારે ટેસ્ટ કરવા જોઇએ.